DA bedien hofdokumente op ZumaDA- federale raadsvoorsitter James Selfe (links) en DA-leier Mmusi Maimane (Foto: ANA) Die Demokratiese Alliansie het hofdokumente op pres. Jacob Zuma bedien wat verband hou met sy versuim om ŉ parlementêre vraag te beantwoord oor hoeveel staatsgeld gebruik is om 783 aanklagte van bedrog en korrupsie te ontduik. Die vraag is deur Mmusi Maimane, leier van die DA, aan Zuma gestel. “Die DA glo, deur die vraag te vermy, dat die president en die adjunkspeaker Lechesa Tsenoli, onwettig en ongrondwetlik opgetree het toe hy Zuma toegelaat het om die vraag te vermy,” het James Selfe, federale raadsvoorsitter van die DA, Sondag gesê. “Belastingbetalers se geld is vir meer as agt jaar gebruik om vir Zuma se regskoste te betaal in die sogenaamde spioenasiebande-saak. Gegewe dat die belastingbetaler waarskynlik die rekening vir Zuma se regskoste betaal het, moet die volle bedrag, wat spandeer is, in openbare belang bekend gemaak word,” het hy gesê. “Die vraag is spesifiek en prontuit gestel, maar Zuma het volstrek geweier om te antwoord en die adjunkspeaker het geweier om hom te vereis om die vraag te beantwoord. Artikels 42(3) en 55 van die Grondwet stel die Nasionale Vergadering het ŉ verantwoordelikheid om die uitvoerende raad aanspreeklik te hou, en dat meganismes verskaf moet word om aanspreeklikheid te verseker. Parlementêre vrae is een van dié meganismes. “Die Nasionale Vergadering se reëls bepaal hoe gereeld die president moet verskyn om vrae te beantwoord en die etiekkode maak dit duidelik dat lede van die uitvoerende raad aan dié standaarde moet voldoen en dat nie een lid diegene mag mislei aan wie hy aanspreeklik is nie,” het Selfe bygevoeg. “Die president en die adjunkspeaker het versuim in hul verantwoordelikheid om die Grondwet te onderhou. Die DA het gevolglik die hof versoek om die president opdrag te gee om binne vyf dae skriftelik aan die Nasionale Vergadering die bedrag te bevestig wat aan alle regskoste spandeer is wat betref die besluit deur die Nasionale Vervolgingsgesag om 783 aanklagte van bedrog en korrupsie teen hom te laat vaar.”